b"\n_START_ARTICLE_\n\xc3\x89lie Decazes\n_START_PARAGRAPH_\n\xc3\x89lie Decazes (28. syyskuuta 1780 Sainte-Martin-de-Laye \xe2\x80\x93 24. lokakuuta 1860 Decazeville) oli ranskalainen poliitikko, joka toimi Ranskan p\xc3\xa4\xc3\xa4ministerin\xc3\xa4 1819\xe2\x80\x931820. Bourbon-restauraation aikana h\xc3\xa4net tunnettiin maltillisten monarkistien johtajana._NEWLINE_Decazes oli koulutukseltaan lakimies. H\xc3\xa4n toimi vuonna 1807 Louis Bonaparten neuvosherrana Hollannissa ja 1811 Pariisin vetoomustuomioistuimen tuomarina. Bourbonien valtaanpaluun j\xc3\xa4lkeen h\xc3\xa4net nimitettiin hein\xc3\xa4kuussa 1815 Pariisin poliisin prefektiksi ja pian sen j\xc3\xa4lkeen valtakunnalliseksi poliisijohtajaksi. H\xc3\xa4n kohosi maltillisten perustuslaillisten johtohahmoksi vastustaessaan \xc3\xa4\xc3\xa4rikuningasmielisten niin sanottua valkoista terroria eli aiemman hallinnon kannattajiin kohdistuneita v\xc3\xa4kivaltaisia kostotoimia. Decazes toimi my\xc3\xb6s kuningas Ludvig XVIII:n neuvonantajana. Elokuussa 1816 h\xc3\xa4n sai aikaiseksi ultrarojalistien hallitseman edustajainkamarin (\xe2\x80\x9dChambre Introuvable\xe2\x80\x9d) hajotuksen, jonka seurauksena maltilliset nousivat uusissa vaaleissa sen enemmist\xc3\xb6ksi._NEWLINE_Decazes nimitettiin joulukuussa 1818 Jean Dessoles'n hallituksen sis\xc3\xa4ministeriksi ja h\xc3\xa4nt\xc3\xa4 pidettiin hallituksen \xe2\x80\x9dvahvana miehen\xc3\xa4\xe2\x80\x9d. H\xc3\xa4n kannatti sensuurin h\xc3\xb6llent\xc3\xa4mist\xc3\xa4, valtiontalouden uudistamista ja \xc3\xa4\xc3\xa4nioikeuden laajentamista, joita ultrarojalistit jyrk\xc3\xa4sti vastustivat. Vallankumouksellisena tunnetun Abb\xc3\xa9 Henri Gr\xc3\xa9goiren erottaminen edustajainkamarin j\xc3\xa4senyydest\xc3\xa4 synnytti Ranskassa poliittisen kriisin, jonka seurauksena Decazes tuli syksyll\xc3\xa4 1819 p\xc3\xa4\xc3\xa4ministeriksi. H\xc3\xa4nen kautensa j\xc3\xa4i kuitenkin lyhyeksi. Berryn herttuan salamurha helmikuussa 1820 sai ultrarojalistit hy\xc3\xb6kk\xc3\xa4\xc3\xa4m\xc3\xa4\xc3\xa4n uudelleen Decazes'ta vastaan ja h\xc3\xa4nen oli erottava muutamaa p\xc3\xa4iv\xc3\xa4\xc3\xa4 my\xc3\xb6hemmin. Eron vastentahtoisesti hyv\xc3\xa4ksynyt kuningas Ludvig XVIII palkitsi h\xc3\xa4net herttuan arvolla ja nimitti h\xc3\xa4net l\xc3\xa4hettil\xc3\xa4\xc3\xa4ksi Englantiin._NEWLINE_Vuodesta 1821 Decazes toimi parlamentin yl\xc3\xa4huoneen eli p\xc3\xa4\xc3\xa4rien kamarin j\xc3\xa4senen\xc3\xa4, jossa h\xc3\xa4n arvosteli kuningas Kaarle X:n taantumuksellista politiikkaa. H\xc3\xa4n tuki vuoden 1830 hein\xc3\xa4kuun vallankumousta. Decazes johti Aveyronin alueen hiili- ja ter\xc3\xa4steollisuuden perustamista ja alueen keskuskaupunki nimettiin h\xc3\xa4nen kunniakseen Decazevilleksi vuonna 1829._NEWLINE_\xc3\x89lie Decazes\xe2\x80\x99n poika oli Louis Decazes, joka toimi Ranskan ulkoministerin\xc3\xa4 1873\xe2\x80\x931877."